Line Barfod (EL), 2002-12-11:
Jeg vil godt have lov til at rose beskæftigelsesministeren.
Det er ikke så tit, vi fra Enhedslistens side har lejlighed til at rose en minister, men vi er glade for, at den kritik, som ikke mindst Enhedslisten rejste mod den sammenrodning af skidt og kanel, der var i det oprindelige lovforslag nr. L 47, lyttede ministeren til og fik forslaget opdelt.
Det vil vi gerne have lov til at rose ham for. Det forslag, vi nu behandler, kan vi varmt støtte.
Det har været en vigtig sag for Enhedslisten, lige siden vi blev opmærksomme på, at uddannelsessøgende, som føder eller adopterer kort før endt uddannelse, blev efterladt i et socialt hul efter vedtagelsen af de nye regler for barselorlov.
Tidligere var der i det mindste mulighed for at gøre brug af børnepasningsorloven, men den har regeringen som bekendt afskaffet.
Ministeren har her fremsat et socialt set godt forslag, og det støtter vi og kan også gå ind for, at man lemper beskæftigelseskravet med tilbagevirkende kraft fra den 27. marts.
Som vi tidligere har givet udtryk for fra Enhedslistens side, er vi imod flere elementer i forslaget, og derfor vil vi stemme imod.
Ikke desto mindre vil jeg også i forbindelse med dette forslag gerne have lov til at kvittere for en positiv velvilje fra ministerens side.
Jeg tænker her på den del af forslaget, som handler om omregning fra DIS-hyre til bruttoløn.
Ministeren har tilkendegivet, at der vil blive nedsat et hurtigtarbejdende tværministerielt udvalg, som skal analysere de forskellige omregningsmodeller, og i forlængelse af det har ministeren også givet tilsagn om ikke at udmønte bemyndigelsen til at fastsætte omregningsregler, før Arbejdsmarkedsudvalget har haft mulighed for at drøfte valget af omregningsmodel.
Vi har fra Enhedslistens side både i forbindelse med dette forslag og i forbindelse med behandlingen af L 6 i Socialudvalget fremhævet, at det afgørende for os er, at der skal bruges én og samme model i samtlige ministerier, og at modellen skal gøre omregningen fra DIS-hyre til bruttoløn så virkelighedsnær som mulig.
Derfor kan vi kun være meget tilfredse med ministerens tilkendegivelse, og vi ser frem til det videre arbejde med at få løst problemerne. Men jeg vil samtidig tilføje, at et afgørende element i det tværministerielle udvalgs arbejde må og skal være inddragelse af de holdninger og tilkendegivelser, der er kommet fra de høringsberettigede organisationer, som organiserer de DIS-ansatte.
Det har vi sammen med en række andre partier givet udtryk for i tillægsbetænkningen, og jeg vil derfor gerne benytte lejligheden til at bede ministeren om en kommentar.
Når vi taler om, at man skal høre organisationerne, er der selvfølgelig ikke tale om, at de skal have plads i udvalget, men at man skal drøfte sagen med dem, før vi får den tilbage i Folketinget, så vi ikke står i den samme situation til foråret, når der kommer et resultat.
Embedsmændene skal kontakte organisationerne og snakke med dem, så vi er sikre på, at man når frem til en realistisk model, som også kan anvendes over for de ansatte, og jeg vil gerne høre, om ministeren vil give tilsagn om, at de organisationer, som i deres høringssvar til lovforslaget har afgivet bemærkninger vedrørende omregninger af DIS-hyre, vil blive inddraget i udvalgets arbejde, før det præsenteres for Folketinget.